Was jy al ooit in ’n museum? Weet jy wat dit is? In dié bewaarplekke leer ons van die mensdom se geskiedenis en ons leefwêreld.
’n Museum is gewoonlik ’n gebou waarin ’n versameling interessante voorwerpe bewaar en ten toon gestel word. Hierdie voorwerpe kan in die natuur gevind word of is waardevolle dinge wat mense gemaak het. Baie museums spits hulle toe op ’n enkele onderwerp, soos kuns, die wetenskap, kultuur of geskiedenis. Lees hier hoekom dit vir ons belangrik is om dié plekke te besoek en bekyk ’n paar van naderby.
’n Kuiertjie in ’n museum kan ’n lekker ontdekkingstog wees. Ou voorwerpe wat ten toon gestel word, kan jou verbeelding aanwakker of antwoorde verskaf op dinge waaroor jy nog altyd gewonder het. Hoe het die aarde gelyk toe die dinosourusse of oermense nog met ons was? Hoe het die eerste motors en vliegtuie gelyk? Dit is alles dinge waarop jy antwoorde kan kry deur te gaan na museums met uitstallings van daardie spesifieke voorwerpe. Museums help ons sin maak van ons eie lewe en geskiedenis. Hulle brei ook ons kennis van die wêreld uit.
Verskeie museums, soos die Suid-Afrikaanse Nasionale Museum van Militêre Geskiedenis in Johannesburg en die Oorlogsmuseum van die Boererepublieke in Bloemfontein handel oor ons land se strugglegeskiedenis. Ons kan daar meer leer oor die vernietigende uitwerking van oorlog en hoe dit menselewens geraak het.
Sommige museums, soos die Suid-Afrikaanse Joodse Museum in Kaapstad, die Voortrekkermonument met sy aangrensende museums in Pretoria en die KwaZulu- Kulturele Museum by Ondini, Ulundi, verbreed ons kennis oor die kultuur van spesifieke Suid-Afrikaanse groepe.
As jy hou van dinge wat ry, vaar en vlieg, moet jy een van die baie vervoermuseums in ons land gaan besoek. Die Franschhoek-motormuseum bevat allerhande mooi ou karre en die James Hall-vervoermuseum in Johannesburg het ’n ietsie van alles. In die Port Natal- Maritieme Museum in Durban kan jy meer te wete kom oor skepe. Jy kan selfs op hulle rondklouter. In Port Elizabeth, Pretoria en Kaapstad kan jy ook na die Suid-Afrikaanse Lugmagmuseum se vliegtuiguitstallings gaan kyk.
Dit is baie gewild onder gesinne en skole omdat die ontwikkeling van die mens op ’n prettige manier met interaktiewe uitstallings en speletjies uitgebeeld word.